Offentliggørelse af det enhedsdokument, der er omhandlet i artikel 94, stk. 1, litra d), i Europa-Parlamentets og Rådets forordning (EU) nr. 1308/2013, og af henvisningen til offentliggørelsen af produktspecifikationen for en betegnelse i vinsektoren

(2021/C 58/18)

Denne offentliggørelse giver ret til at gøre indsigelse mod ansøgningen, jf. artikel 98 i Europa-Parlamentets og Rådets forordning (EU) nr. 1308/2013 (1), senest to måneder efter datoen for offentliggørelsen af denne meddelelse

ENHEDSDOKUMENT

»Willamette Valley«

PGI-US-02439

Ansøgningsdato: 17. oktober 2018

1. Betegnelse, der skal registreres

Willamette Valley

2. Type geografisk betegnelse

BGB

3. Kategorier af vinavlsprodukter

1. Vin

5. Mousserende kvalitetsvin

4. Beskrivelse af vinen/vinene

Den beskyttede geografiske betegnelse »Willamette Valley« er forbeholdt ikkemousserende vine (rødvine, rosévine og hvidvine) samt mousserende kvalitetsvine.

Vinene fra Willamette Valley er kendetegnet ved og identificeres ud fra typen af druesorter. Willamette Valley-rødvine, overvejende Pinot noir, og Willamette Valley-hvidvine, overvejende Chardonnay, Pinot gris og Riesling, samt mousserende blandingsvine af Pinot noir/Chardonnay udgør hovedparten af produktionen i Willamette Valley.

Vinene fra Willamette Valley dyrkes i køligt klima og er vine med medium krop og generelt betydelig aciditet samt friske noter af moden frugt og mineralske tanniner, og de har følgende kendetegn alt efter druesorterne:

Ikkemousserende vine

Rødvine:

Willamette Valley-rødvine er klare, moderat røde eller dybrøde i farven, sommetider over mod dyblilla og sort afhængigt af dyrkningsområdet og årgang. De er kendetegnet ved friske snarere end tilberedte røde og lilla frugter og bær såsom granatæble, jordbær, hindbær, kirsebær, brombær og blomme i både aroma og i smagen. Derudover er aromaen kendetegnet ved noter af røde og lilla blomster, jordnoter fra tørv eller teblade, noter af jern og jod, bagekrydderier som sassafrass, cola, mineraler og med alderen mere komplekse noter af skinke, svampe, læder og krydderurter. Smag og tekstur er komplekse med fine kornede tanniner af teblade, kirsebær og tobak og en rund, blød mellemgane, der giver en elegant struktur og fylde samt noter af frugt og dybe krydrede madnoter i duften. Ganestrukturen kan indeholde forskellige tanniner, fra teblade til træ, med en klar aciditet, der løfter ganen og bevarer den markante smag længe, samtidig med at vinen får en længere lagrings- og modningstid.

Rosévine:

Rosévinene fra Willamette Valley varierer i farve fra meget lys grålig pink til bleg granatrød, alle klare og smukke, med aroma af hvide og røde blomster (jasmin og rose) og frisk frugt fra blodappelsin, vilde jordbær og hindbær, både i duft og smag. Smagen kan også have noter af salte og mineraler, med en cremet gane og sommetider med en smule restsukker. Den klare aciditet kendetegner rosévinene fra Willamette Valley og giver mulighed for få års flaskelagring.

Hvidvine:

Hvidvinene fra Willamette Valley er ensartede og klare med tydelig aciditet, platinfarvede til blegt citrongule og varmt gule til gyldne for de sent høstede og egefadslagrede varianter. De har de samme eller endnu stærkere klare frugtnoter som Pinot noir, men med noter af andre typer frugt, hvide aromaer af citrus, stenfrugter (fersken, pære osv.) og blomsternoter af hvide blomster og blomstrende træer. Alle har tydelige noter af salte og mineraler (pH, aciditet og lyse frugter) på ganen, med en kerne af ren frisk frugtsmag med høj aciditet, der giver lang eftersmag og holdbare vine. Med modning bærer vinene mere præg af tørrede blomster, noter af citrusmarmelade og elementer af honning og udviklede mineralnoter.

Generelle analytiske karakteristika Totalt alkoholindhold, maksimum (i % vol.) 16 % Virkeligt alkoholindhold, minimum (i % vol.) 7 % Totalt syreindhold, minimum 4 g/l vinsyre pH = maks. 4 Indhold af flygtig syre, maksimum (i milliækvivalenter pr. liter) 23,31 mEq/l (rødvine) 19,98 mEq/l (hvidvine og rosévine) Totalt indhold af svovldioxid, maksimum (i milligram pr. liter) 150 mg/l 40 mg/l ubundet svovldioxid

Mousserende kvalitetsvin

Mousserende kvalitetsvine fra Willamette Valley fremstilles som hvidvine og rosévine af Pinot noir, Chardonnay og i nogle tilfælde også Pinot meunier. De er let til medium perlende med finesse, perlende tråde af bobler og markerede, rene, syrlige frugtnoter af let umodne stenfrugter og klare citrusnoter. De hvide mousserende kvalitetsvine er platinfarvede og lysende klare med aroma af æble eller pære og smagsnoter, der minder om lime, stenfrugter eller mineraler. Rosévinene har tydelige noter af vilde jordbær, høj aciditet og graduerede klare noter af røde frugter (æble/blomme). Mulighed for lagring i mere end ti år på flaske er sædvanligt. Rosévinene varierer visuelt fra klar kirsebærrød til en antydning af pink nuancer. Rosévinene er karakteriseret ved aromaer af rosenblade, røde æbler eller let blomme og jordbær afhængigt af druesorterne og druernes modenhed på høsttidspunktet. De har ofte også en karakteristisk note af krydderier. Typisk kan aroma og smag beskrives som noter af vilde jordbær og andre sommerbær, citrus som i blodappelsin og mandarin, æble og vildæbler, krydderier som i tørrede krydderurter og ingefær. Den karakteristisk markante aciditet giver mulighed for lagring på flaske i mere end ti år.

De mousserende vine af typen Brut fremstilles af Chardonnay, Pinot noir og Pinot meunier, og de kan i aroma variere fra hvide blomster til østersskaller, æble/pære eller citrus i form af hvid grapefrugt. Smagen varierer efter procentandelen af de anvendte druesorter og området, hvor druerne er dyrket. Blomsternoterne varierer fra delikate hvide blomster til roser, krydderinoter fra vanilje til ingefær og tørrede krydderurter, frugt såsom grønne, gule og røde æbler, vildæbler, syrlige bær og Anjou-pære, citrus i form af hvid grapefrugt, karambole og mandarin. Aciditeten er klar og markant, og eftersmagen kan være lang med noter af modne frugter.

Generelle analytiske karakteristika Totalt alkoholindhold, maksimum (i % vol.) 14 % Virkeligt alkoholindhold, minimum (i % vol.) 7 % Totalt syreindhold, minimum 5 g/l vinsyre pH = maks. 4 Indhold af flygtig syre, maksimum (i milliækvivalenter pr. liter) <=23,31 mEq/l Totalt indhold af svovldioxid, maksimum (i milligram pr. liter) 150 mg/l 30 mg/l ubundet svovldioxid

5. Vinfremstillingspraksis

a. Væsentlige ønologiske fremgangsmåder

Ingen

b. Maksimumsudbytter

Pinot noir og andre rødvine: 7 850 kg/ha (45 hl/ha)

Chardonnay: 10 100 kg/ha (60 hl/ha)

Øvrige vine: 12 330 kg/ha (70 hl/ha)

Mousserende kvalitetsvin: 15 700 kg/ha (90 hl/ha).

6. Afgrænset geografisk område

Willamette Valley er et vinområde i USA, der er opført som godkendt og registreret i USA's Tax and Trade Bureau Regulations (told- og handelsbestemmelser) med følgende beskrivelse:

§9.90 Willamette Valley.

Grænser. Vinområdet Willamette Valley er beliggende i den nordvestlige del af Oregon og afgrænses mod nord af Columbia River, mod vest af Coast Range Mountains, mod syd af Calapooya Mountains og mod øst af Cascade Mountains. Området er på ca. 5200 km2 (3,3 mio. hektar).

Den præcise afgrænsning af vindyrkningsområdet baseret på kendemærker i landskabet og referencepunkter på godkendte kort er følgende: Fra start i skæringspunktet mellem Columbia/Multnomah-amtsgrænsen og Oregon/Washington-statsgrænsen

Mod vest langs Columbia/Multnomah-amtsgrænsen 8,5 mil til skæringspunktet med Washington/Multnomah-amtsgrænsen

Mod syd langs Washington-amtsgrænsen 5 mil til skæringspunktet med1000-fod-konturlinjen

Mod nordvest (15 mil stik nordvest) langs 1000-fod-konturlinjen til skæringspunktet med State Highway 47, 5 mil nord for »Tophill«

Herefter stik vest fra State Highway 47, 0,25 mil til 1000-fod-konturlinjen, fortsættende mod syd og derefter sydvest langs 1000-m-konturlinjen til skæringspunktet med Siuslaw National Forest (et punkt ca. 43 mil syd og 26 mil vest for »Tophill«), 1 mil nord for State Highway 22

Stik syd 6,5 mil til 1000-fod-konturlinjen langs Lincoln/Polk-amtsgrænsen

Fortsættende langs 1000-fod-konturlinjen (ca. 23 mil) mod øst, syd og derefter vest til skæringspunktet mellem Polk-amtsgrænsen og Lincoln/Benton-amtsgrænsen

Mod syd langs Lincoln/Benton-amtsgrænsen, 11 mil til skæringspunktet med Siuslaw National Forest-skovlinjen

Mod øst 6 mil langs Siuslaw National Forest-skovlinjen og derefter mod syd 6 mil langs Siuslaw National Forest-linjen til State Highway 34 og 1000-fod-konturlinjen

Mod syd langs 1000-fod-konturlinjen til dens skæringspunkt med bylinjen T17S/T18S (31 mil sydvest og 1 mil vest for State Highway 126)

Mod øst 4,5 mil langs T17S/T18S til bjerglinjen R6W/R7W, mod syd 2,5 mil langs bjerglinjen til 1000-fod-konturlinjen

Mod nordøst og derefter sydøst ca. 12 mil langs 1000-m-konturlinjen til dens skæringspunkt med R5W/R6W-bjerglinjen

Mod syd langs R5W/R6W-bjerglinjen ca. 0,25 mil til skæringspunktet med 1000-fod-konturlinjen

Generelt mod sydøst langs den bugtende 1000-fod-konturlinje, krydsende over til Letz Creek-kortet til et punkt på 1000-fod-konturlinjen beliggende stik nord for skæringspunktet mellem Siuslaw River Road og Fire Road

Mod syd i en lige linje ca. 0,55 mil krydsende over Siuslaw River og skæringspunktet mellem Siuslaw River Road og Fire Road til 1000-fod-konturlinjen

Generelt mod sydøst langs den bugtende 1000-fod-konturlinje krydsende over til Roseburg, Oregon-kortet, til skæringspunktet mellem 1000-fod-konturlinjen og Lane/Douglas-amtsgrænsen

Mod øst langs Lane/Douglas-amtsgrænsen ca. 3,8 mil til skæringspunktet med 1000-fod-konturlinjen lige øst for Siuslaw Rivers sydlige forgrening

Generelt mod nord og derefter nordøst langs 1000-fod-konturlinjen rundt om Spencer Butte og derefter generelt mod syd til et punkt langs Lane/Douglas-amtsgrænsen 0,5 mil nord for State Highway 99

Mod syd langs Lane/Douglas-amtsgrænsen 1,25 mil til 1000-fod-konturlinjen

Med 1000-fod-konturlinjen rundt om dalene Little River, Mosby Creek, Sharps Creek og Lost Creek til skæringspunktet mellem R1W/R1E og State Highway 58

Mod nord langs R1W/R1E 6 mil til skæringspunktet med 1000-fod-konturlinjen lige nord for Little Fall Creek

Fortsættende langs 1000-fod-konturlinjen rundt om Hills Creek, op ad den sydlige skråning af McKenzie River Valley til Ben and Kay Dorris State Park, krydsende over og ned ad den nordlige skråning rundt om Camp Creek, Mohawk River og bifloderne, Calapooia River (3 mil sydøst for byen Dollar) til skæringspunktet mellem Wiley Creek og R1E/R1W ca. 1 mil syd for T14S/T13S

Mod nord langs R1E/R1W 7,5 mil til T12S/T13S ved Cedar Creek

Mod vest langs T12S/T13S 4 mil til 1000-fod-konturlinjen

Fortsættende i generelt nordlig retning langs 1000-fod-konturlinjen rundt om Crabtree Creek, Thomas Creek, North Santiam River (til dens skæringspunkt med Sevenmile Creek) og Little North Santiam River til skæringspunktet mellem 1000-fod-konturlinjen og R1E/R2E (ca. 1 mil nord for State Highway 22)

Mod nord langs R1E/R2E (gennem en lille del af Silver Falls State Park) 14 mil til T6S/T7S

Mod øst langs T6S/T7S 6 mil til R2E/R3E

Mod nord langs R2E/R3E 6 mil til T5S/T6S

Stik nordøst 8,5 mil til skæringspunktet mellem T4S/T5S og R4E/R3E

Mod øst langs T4S/T5S 6 mil til R4E/R5E

Mod nord langs R4E/R5E 6 mil til T3S/T4S

Mod øst langs T3S/T4S 6 mil til R5E/R6E

Mod nord langs R5E/R6E 10,5 mil til skæringspunktet med grænsen til Mount Hood National Forest (ca. 3 mil nord for U.S. Highway 26)

Mod vest 4 mil og nord 1 mil langs skovgrænsen til 1000-fod-konturlinjen (lige nord for Bull Run River)

Mod nord langs 1000-fod-konturlinjen ind i Multnomah amt til dens skæringspunkt med R4E/R5E

Stik nord ca. 3 mil til Oregon/Washington-statsgrænsen og

Mod vest og derefter nord, 34 mil, langs Oregon/Washington-statsgrænsen til startpunktet.

7. Primær(e) druesort(er)

Ikkemousserende vine og mousserende kvalitetsvine fra Willamette Valley fremstilles af følgende druesorter: Pinot noir, Pinot gris, Chardonnay, Riesling, Pinot blanc, Syrah, Cabernet sauvignon, Gamay noir og Pinot meunier.

Følgende andre druesorter anvendes i mindre omfang: Arneis, Albarino, Auxerrois, Cabernet Franc, Chenin blanc, Dolcetto, Gewurztraminer, Gruner veltliner, Merlot, Muller-Thurgau, Sangiovese, Sauvignon blanc, Tempranillo, Viognier og Zinfandel.

8. Tilknytning til det geografiske område

Som for alle andre kvalitetsprodukter med godt omdømme skyldes vinenes høje kvalitet ikke kun én, men en lang række faktorer. Selv om de naturlige faktorer i forbindelse med Willamette Valleys beliggenhed formodentlig er de vigtigste, hvor klima, geologi, geografi og drueårgang i høj grad påvirker de færdige vines kvalitet, er det også nødvendigt at fremhæve de menneskelige faktorer, der står for en systematisk og ensartet vindyrkning, vinfremstilling og markedsføring. Det sikrer pålidelighed, kontrol og vinene i regionens gode omdømme.

Jordbund og geologi: I Willamette Valley fremstilles de kvalitetsvine, der er typiske for området, af ovennævnte druesorter, der er egnede til et køligere klima. Dyrkningen foregår på vinmarker, der næsten udelukkende ligger på bakkeskråninger af enten vulkansk og/eller aflejret jord, der er skubbet op fra dalbunden ved tektonisk aktivitet mellem 61 og 305 meters (200-1 000 fods) højde, med løsjord (siltaflejringer) på toppen af nogle bakker. Jorden på skråningerne sikrer tilstrækkelig roddybde og fugt i jorden og giver vinstokkene tilstrækkelig næring uden at være for næringsholdig (vinrankerne gror nemt og uhindret, og stressende beskæring undgås). Jordbunden er god og luftig og løs i overfladen, og der er ringe risiko for frost og plantesygdomme (f.eks. meldug). Jorden på skråningerne falder i tre typer (vulkansk, aflejret jord og løsjord af siltaflejringer) og giver vinstokkene unikke og forudsigelige vækstegenskaber samt aroma, smag og mineralitet, der går igen i vinene — for eksempel giver den vulkanske jord med Pinot noir en klar og frisk aroma og smag af rød frugt (hindbær til kirsebær) med en moderat fin og diskret tanninstruktur og moderat farve. Den aflejrede jord giver mørkere farver og aroma og smag som røde og sorte bær og frugt (kirsebær, brombær, solbær og blåbær) med noter af svampe, bagekrydderier, kaffe og sort marmelade med moderat til højt indhold af tanniner. Løsjorden giver lysere farver (jordbær, hindbær og lyse kirsebær) og en lettere struktur med lavt indhold af tanniner og mindre friskhed. Alle har moderat til høj aciditet og kan lagres.

Geografi: De organoleptiske egenskaber, der anses som unikke for Willamette Valley, især for Pinot noir, er klarhed og friske frugtnoter med god aciditet på grund af det beskyttede kølige klima, varierende røde til sorte frugtnoter og varierende niveauer af strukturgivende phenoler eller tanniner, der er forbundet med jordtype, højde og geografi, og en bred vifte at stilmæssige fingeraftryk som følge af vinproducenternes holdning til Pinot noirs kendetegn.

Det kølige klima påvirkes af de store vandområder, f.eks. Stillehavet, og døgntemperaturerne svinger fra varme dage til meget kølige nætter. Vinden fra havet kan give temperaturudsving mellem dag og nat på op til 30-40 °F (16,5-22 °C) i Willamette Valley. Det påvirker planternes vandoptag og køler dem ned, og det bevarer den aciditet, som er kendetegnende for vinene fra Willamette Valley.

Højdeforskellene i området er på 244 meter (800 fod), og dermed kan de forskellige druesorter dyrkes med varierende modningsforhold og under hensyntagen til klimaforandringerne. Den højere varme i de lave områder giver modne og bløde vine og de højtliggende områder giver klare, friske og frugtagtige vine med høj aciditet. Andre forskelle skyldes orienteringen mod verdenshjørnerne med forskellig solmængde på skråninger mod syd, øst eller vest. I regionens tidligere og kølige historie anlagde man vinmarkerne på sydvendte skråninger for at opnå de perfekte modningsforhold.

Skråningernes retning spiller en afgørende rolle for modning, vandforhold, smag og aciditet, og lige så afgørende for vinene fra Willamette Valley er det generelt kølige klima i den skålformede dal, der ligger beskyttet mellem bjergkæderne Cascade og Coast mod henholdsvis øst og vest. Hverken varmt og tørt fastlandsklima eller koldt og vådt klima kan ødelægge dyrkningssæsonen. Det kølige, men beskyttede klima sikrer en god modning, og samtidig bevarer den kølige vækst- og høstsæson en god aciditet. Kvalitetsvinene fra Willamette Valley er fine og kraftige og med en aciditet, der giver en god struktur. De er fremragende ledsagere til mad og er drikkeklare på kort til medium sigt, men kan også lagres.

Generelle geografiske påvirkninger af ikkemousserende og mousserende kvalitetsvine: Willamette Valley strækker sig langs den 45. nordlige breddekreds. Ved den breddegrad påvirker højdeforskelle i landskabet i høj grad områdets flora og fauna. En højdeforskel på en vinmark på bare 60 meter kan betyde 10-14 dages forskydning i modningstidspunktet. Vinrankernes blomstring falder typisk i den tredje uge i juni (sommersolhverv), men kan falde så sent som i juli (fire uger efter solhverv). Breddegraden og beliggenheden tæt på det kolde Stillehav giver udsving i vejret i dyrknings- og høstsæsonen. Vejret i Willamette Valley varierer langt mere end i alle andre vindyrkningsområder på USA's vestkyst. Derudover påvirker den tiltagende og aftagende dagslængde og udsving i mængden af dagslys løvfældende planter, herunder også vinstokke. Varmeforholdene og fotoperiodens længde i Willamette Valley begrænser de områder, hvor en ensartet modning kan opnås. Der er for eksempel vanskeligt at etablere vinmarker i over 240 meters højde, hvor den årlige regnmængde er over 1300 mm og på nordvendte skråninger. Vinmarker, der giver en god og ensartet kvalitet, ligger på skråninger med rigeligt sollys på vinrankernes blade, og hvor solen varmer jorden om foråret. I dette vinområde vil druesorter som Cabernet sauvignon, der egner sig til varme klimaforhold, ikke modne ensartet. Det er et af de meget få vindyrkningsområder med kølige klimaforhold, hvor vinmarkerne oprindeligt er anlagt på skråningerne og IKKE i bunden af dalen, hvor vejrforholdene er køligere.

Menneskelige faktorer og dyrkningsformer: Willamette Valley er et af de nordligste områder, hvor det er muligt at opnå den ensartede modning af druesorter til køligt klima, der er nødvendig for at fremstille ikkemousserende eller mousserende kvalitetsvine (f.eks. Pinot noir, Pinot meunier og Chardonnay). Det er den helt særlige beliggenhed, der giver vinene de spændende og unikke egenskaber, kombineret med vinproducenternes håndværksmæssige kunnen. Med typisk blomstring omkring sommersolhverv modner druerne til de mousserende kvalitetsvine typisk midt eller sidst i september, hvorimod vinene til fremstilling af ikkemousserende kvalitetsvine modner fra slutningen af september til midten af oktober. Markernes placering på skråningerne giver en variation fra de varme temperaturer om dagen, hvor vinrankerne får lov at ånde om aftenen før de kølige nætter og sommermorgener. Ud over vinmarkernes forskellige placering giver de forskellige skråninger også vindyrkerne mulighed for at høste i forskellige hældninger og højder. Det forstærker det forskelligartede udtryk af frugtnoter og giver mulighed for at justere vinenes kendetegn i den enkelte og unikke vækstsæson.

Med den nordlige beliggenhed kan variationer i smagen forekomme på grund af små forskelle mellem vinmarkerne, der skyldes podning, grundstamme, afstand mellem rækker, hældning, højde og vindyrkerens arbejdsmetode. Forskelle fra den ene vinmark til den næste kan give stilmæssige forskelle i både ikkemousserende og mousserende kvalitetsvine.

Til de mousserende kvalitetsvine modner druerne i Willamette Valley med komplekse noter af modne frugter uden at miste den naturlige aciditet. Druerne kan høstes ved optimal modenhed gradvist i højden. Når vinstokkene dyrkes med ensartet modning, opnås komplekse og delikate frugtnoter. Mousserende vine af Pinot noir og Chardonnay er blevet produceret i Willamette Valley siden starten af 1980'erne. I dag er der over 100 producenter af mousserende vin efter den traditionelle metode, og produktionen udvides stadig både med hensyn til antal producenter og mængde.

Noter af moden frugt, høj naturlig aciditet og druer med lavt alkoholindhold høstet midt i september giver komplekse og holdbare ikkemousserende og mousserende kvalitetsvine. På grund af den nordlige beliggenhed tæt på det kolde hav, de rigelige regnmængder på vinmarkerne, den dynamiske fotoperiode og de manglende muligheder for at modne druesorter til varmere klimaforhold repræsenterer vinene fra Willamette Valley en unik og »ny« stil inden for nordamerikanske vine.

Som opsummering kan det siges, at den geografiske betegnelse primært tildeles på baggrund af naturbestemte faktorer, der skaber en unik og enestående region. For Willamette Valley tages også de sekundære faktorer for regionens særkende i betragtning, nemlig de menneskelige faktorer. Det udmøntes i et ekstraordinært fokus, samarbejde, teknisk ekspertise og forskning og en organisatorisk tilgang, der har skabt global interesse og relationer, herunder samarbejde på tværs af industrien, f.eks. det indledende »International Cool Climate Symposium« i 1984 og det ansete arrangement »International Pinot Noir Celebration«, der i 34 år har samlet Pinot noir-dyrkere fra hele verden. Det stærke samarbejde og produkternes ensartede høje kvalitet har gjort regionen populær og bidraget til dens gode omdømme generelt.

Andre druesorter dyrkes også med godt resultat, men det er Pinot noir, som regionen er kendt for, og som står bag dens succes. Pressen, forskerne, branchen og forbrugerne kender Pinot noir-vinene fra Willamette Valley — både de mousserende og ikkemousserende. Regionen er bredt og internationalt anerkendt: »World Wine Awards Platinum Best of Show«-vinprisen fra Decanter blev for to år siden tildelt Willamette Valley. Robert Parker, Jr. udtalte: »Oregon når endelig sit fulde potentiale«. Isaac Asimov fra New York Times udtalte: »Willamette Valley er stedet, hvor Pinot noir for alvor viser sin finesse og elegance.«

9. Andre betingelser

Næsten alle vinene fra Willamette Valley er sortsvine og skal indeholde minimum 90 % af den pågældende sort i henhold til staten Oregons love og bestemmelser (forordning OAR 845 OLCC).

Vinens oprindelse skal angives nøjagtigt, og når dyrkningsområde »AVA« (American Viticultural Areas) angives på etiketten, skal minimum 95 % af flaskens indhold være fra det pågældende område.

Alle vine fra Willamette Valley skal vinificeres og klargøres til påfyldning på flaske i Oregon. Kravet har til formål at sikre kvaliteten og druernes oprindelse ud fra den forudsætning, at omhyggelig behandling af de delikate vine og fremme af samarbejdet ved færdiggørelsen af vinene på det sted, hvor druerne er dyrket, er vigtige faktorer. Angivelsen »Willamette Valley AVA« som oprindelsesbetegnelse på en vinetiket, kræver USA's mærkningslovgivning [Code Federal Regulation, Title 27 CFR 4.25(e)(3)(iv)], at vinen skal være færdigfremstillet i Oregon. USA's myndighed TTB (Alcohol and Tobacco Tax and Trade Bureau) definerer »færdigfremstillet« i lovteksterne som en vin, der er »klar til påfyldning på flaske, med undtagelse af forarbejdning og opblanding i vinkælder, som ikke ændrer klasse eller type«.

Link til produktspecifikationen

https://assets.simpleviewinc.com/simpleview/image/upload/v1/clients/willametteor/2020_02_GUIDELINES_FOR_PROTECTED_GEOGRAPHICAL_INDICATION_Willamette_Valley_091718_add_092519_100819_030520_7d32ebb7-96f1-4049-b608-d3838347b797.pdf

(1) EUT L 347 af 20.12.2013, s. 671.